**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ՄԱՐՄԻՆՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1. «**Պետական կառավարման համակարգի մարմինների մասին» 2018 թվականի մարտի 23-ի ՀՕ-260-Ն օրենքի (այսուհետ՝ Օրենք) 5-րդ հոդվածի 2-րդ մասի 2-րդ կետը ուժը կորցրած ճանաչել:

**Հոդված 2.** Օրենքի 6-րդ հոդվածը՝

1. 2-րդ մասում լրացնել հետևյալ բովանդակությամբ 19-րդ և 20-րդ կետերով.

*«19) Ոստիկանությունը.*

*20) Քննչական դեպարտամենտը»*։

1. 2-րդ մասի 7-րդ կետը շարադրել հետևյալ խմբագրությամբ.

*«7) Միգրացիայի և քաղաքացիության ծառայությունը.»*։

**Հոդված 3. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:
2. Սույն օրենքի ուժի մեջ մտնելուց հետո Հայաստանի Հանրապետության ոստիկանության պետը և Միգրացիոն ծառայության պետը շարունակում են իրենց պաշտոնավարումը՝ մինչև ներքին գործերի նախարար նշանակելու մասին Հանրապետության նախագահի հրամանագիրն ուժի մեջ մտնելուց հետո Ոստիկանության պետի և Միգրացիայի և քաղաքացիության ծառայության (այսուհետ՝ Ծառայություն) պետի պաշտոններում նոր նշանակումներ կատարելը:
3. Սույն օրենքի ուժի մեջ մտնելուց հետո Ծառայության առաջին կազմը, բացառությամբ աջակցող ստորաբաժանումների աշխատակիցների, նշանակվում է Միգրացիոն ծառայության և Հայաստանի Հանրապետության ոստիկանության անձնագրային և վիզաների վարչության այն աշխատակիցներից, որոնք հաջողությամբ անցել են Հայաստանի Հանրապետության տարածքային կառավարման և ենթակառուցվածքների նախարարի և Հայաստանի Հանրապետության ոստիկանության պետի համատեղ հրամանով սահմանած կարգով վերապատրաստումը։
4. Ծառայության աշխատակիցների առաջին կազմի նշանակումները կատարվում են ներքին գործերի նախարար նշանակելու մասին Հանրապետության նախագահի հրամանագիրն ուժի մեջ մտնելուց հետո՝ տասն ամսվա ընթացքում։ Միգրացիոն ծառայության և Հայաստանի Հանրապետության ոստիկանության անձնագրային և վիզաների վարչության աշխատակիցները շարունակում են իրենց պաշտոնավարումը մինչև Ծառայության աշխատակիցների առաջին կազմի նշանակումները ։
5. Սույն օրենքի 2-րդ հոդվածով սահմանված մարմինների կանոնադրությունները հաստատվում են ներքին գործերի նախարար նշանակելու մասին Հանրապետության նախագահի հրամանագիրն ուժի մեջ մտնելուց հետո՝ երկամսյա ժամկետում։
6. Սույն օրենքի ընդունումից բխող այլ իրավական ակտերն ընդունվում են սույն օրենքի ուժի մեջ մտնելուց հետո՝ վեցամսյա ժամկետում։